Предвидјевши капитулацију Италије 1943. године, њемачка команда је, у оквиру плана Ахзе, упутила у Далмацију 114. ловачку дивизију. Ова јединица је пробојом из Бихаћа, савладавши отпор дијелова 6. личке дивизије НОВЈ ушла у Книн 25. августа 1943. године. Капитулацијом Италије објављеном 8. септембра 1943, и сама Добровољачка антикомунистичка милиција је престала да постоји, а Ђујић је изгубио важног савезника. Неки Ђујићеви четници су побјегли у планине или су се придружили све јачим партизанима, али је неколико хиљада одмах почело да сарађује са Нијемцима. Њемачка виша команда је вјеровала да је неопходно неутралисати четничке одреде и 23. септембра наредила 113. пјешадијској дивизији да ухапси Ђујића. Овоме су се супротставили њемачки официри на терену, јер су сматрали да им четници могу добро послужити против партизана.